Odiu

Odiu antigu, afferrami e ispira
sos bolos de sa musa vagabunda!
Ogni versu che pedra ’e fiunda
mùilet forte a s’impetu ’e s’ira.

O ira sarda chi muda t’han trattentu
seculos mannos, bessi un’ora a campu
e alluma sos coros che unu lampu
pro esser prima in su cumbattimentu!

Ite ses, veru sardu o sardu cane?
Una pobera bestia e famida
chi pro sustenner misera sa vida
un’ossu t’han frundidu e pagu pane.

E tue mudu has rosigadu s’ossu
pensende a s’ora de mosser sa zente
giompid’inoghe d’onzi continente
pro ti ponner sa dura rughe a dossu.

E tue l’has trazzada cussa rughe
de ilighe pesante e non ses morta,
o Sardigna. Che Lazzaru risorta
ispettas cudda tua di’e lughe.

Non timas né disperes: cussa die
chi meritas, Sardigna, arrivat certu.
Ispetta cun su mannu cor’apertu
ca santu s’auguriu est a tie.

In cussa die, isula istimada,
de su poeta tou non t’olvides;
est giustu chi sa gioia la divides
cun chie ti l’hat semper augurada

Chi t’ha cantadu e sempre t’ha’ sighidu
cun d’un’affettu costante e potente
comente sighit sa frisca currente,
sutta su sole, s’omine sididu.

Ancora deo bos giamo, Sardos mios!
Benide tott’impare a m’incontrare
unidos, coment’andana a su mare
sas abbas friscas de sos sardos rios